મુંબઈની જ્ઞાનસમૃદ્ધિ અને વિસ્તીર્ણ શૈક્ષણિક પ્રવૃત્તિઓમાં દાદર-માટુંગાની ખ્યાતનામ કોલેજો – મહાશાળાઓ અને ટેક્નિકલ તાલીમની સંસ્થાઓનો સિંહફાળો છે. અંગત રીતે મને સુપરિચિત જ્યાં મારા પિતા જગદીશચંદ્ર રાવલે બી.એ. સુધીનો અભ્યાસ કર્યો તે રામનારાયણ રૂઇયા કોલેજ અને એની સાથેની પોદ્દાર કોમર્સ કોલેજ, જ્યાં મારાં ફઈના દીકરા શૈલેશભાઈ રાવલ બી.કોમ થયા એમની પાસેથી એ કોલેજોની ભવ્યતા અને વિદ્વાન પ્રાધ્યાપકોની વાતો મને ખૂબ જ પ્રભાવિત કરી જતી. એ સાથે માટુંગા રેલવે સ્ટેશનની સામે આવેલી પ્રીમિયર હાઈ સ્કૂલ જોતાં મારી મમ્મીએ સુધાબહેને એસટીસીના વર્ગો ભર્યા હતા તેની યાદ તાજી થઈ જાય. માટુંગા-કિંગસર્કલના વિસ્તારની ખાલસા કોલેજ, વીજેટીઆઇ, ડિપાર્ટમેન્ટ એન્ડ ટેક્નિકલ રિસર્ચ ઇન્સ્ટિટ્યૂટ, ડોન બોસ્કો સ્કૂલ તો દાદર વિસ્તારની બી. એન. વૈદ્ય, રોબર્ટ મની હાઈ સ્કૂલ પશ્ચિમ માટુંગાની રૂપારેલ કોલેજ જેવી અનેકવિધ સંસ્થાઓએ મહાનગર મુંબઈના શિક્ષણજગતને સમૃદ્ધ કર્યું છે.